L-Unjoni Ewropea u l-Istati Membri tagħha jilqgħu l-approvazzjoni, mill-Kamra tar-Rappreżentanti, tal-Gvern Libjan il-ġdid ta' Unità Nazzjonali, immexxi mill-Prim Ministru Abdul Hamid Mohammed Dbeibah, u jfaħħru l-isforzi ta' dawk kollha involuti biex jingħaqdu fi spirtu ta' unità nazzjonali u rikonċiljazzjoni. Ftit aktar minn sena wara l-Konferenza ta' Berlin dwar il-Libja, dan huwa żvilupp sinifikanti li joħloq il-kundizzjonijiet biex jerġgħu jingħaqdu l-istituzzjonijiet fil-Libja u l-pajjiż jitmexxa lejn elezzjonijiet nazzjonali fl-24 ta' Diċembru, kif deskritt fil-Pjan Direzzjonali adottat f'Novembru 2020 mill-Forum ta' Djalogu Politiku Libjan. Aħna ninkoraġġixxu bil-qawwa lill-Kamra tar-Rappreżentanti biex tkompli r-rwol kostruttiv tagħha u taħdem flimkien mal-Gvern ta' Unità Nazzjonali u l-Kummissjoni Elettorali Nazzjonali Għolja biex jiġu żgurati tħejjijiet f'waqthom għall-elezzjonijiet. Ninnutaw ukoll, b'apprezzament, id-determinazzjoni mit-tmexxija l-ġdida biex tiġi żgurata inklużjoni sinifikattiva tan-nisa fil-gvern il-ġdid u ser inkomplu nitkellmu bil-qawwa favur il-parteċipazzjoni sħiħa, effettiva u ndaqs tagħhom fil-proċess politiku. Aħna nappellaw lill-partijiet ikkonċernati Libjani biex jiżguraw trasferiment tal-poter f'waqtu u bla xkiel lill-Gvern ta' Unità Nazzjonali. Din hija opportunità storika għal-Libjani biex jingħaqdu fi sforz konġunt biex jerġgħu jibnu pajjiżhom bħala wieħed paċifiku, stabbli u magħqud u jirrestawraw is-sovranità nazzjonali u l-integrità territorjali tal-Libja. F'dan ir-rigward, l-Unjoni Ewropea u l-Istati Membri tagħha jissottolinjaw l-importanza ta' implimentazzjoni effettiva tad-dispożizzjonijiet kollha tal-Ftehim ta' Waqfien mill-Ġlied tat-23 ta' Ottubru 2020 kif ukoll fir-rigward tal-embargo tan-NU fuq l-armi u l-irtirar tal-ġellieda barranin u l-merċenarji kollha f'konformità mar-Riżoluzzjonijiet tal-Kunsill tas-Sigurtà tan-NU. L-ebda indħil militari barrani mhuwa aċċettabbli. Għalhekk nappellaw lill-membri kollha tal-komunità internazzjonali u lill-atturi Libjani rilevanti kollha biex josservaw dawn il-prinċipji u biex jimpenjaw ruħhom b'mod kostruttiv mal-Kummissjoni Militari Konġunta 5+5. F'dan ir-rigward, l-Unjoni Ewropea tfakkar fl-istrument tagħha ta' sanzjonijiet kontra dawk li possibbilment jistgħu jkunu ta' xkiel. Nistiednu wkoll lit-tmexxija tal-Gvern ta' Unità Nazzjonali biex turi d-determinazzjoni qawwija tagħha biex tpoġġi s-sisien għal riforma komprensiva fis-settur tas-sigurtà, inkluż permezz ta' sforzi ġenwini biex jiġu żarmati l-milizzji u jingħaqdu l-forzi armati taħt sorveljanza ċivili. L-Unjoni Ewropea u l-Istati Membri tagħha ħerqana li jaħdmu mill-qrib mal-Gvern ta' Unità Nazzjonali biex jinkisbu dawn l-għanijiet u titjieb il-ħajja tal-poplu Libjan. L-Unjoni Ewropea ser tkompli wkoll l-impenn attiv tagħha, permezz tal-Kumitat Internazzjonali ta' Segwitu dwar il-Libja inkluż il-Grupp ta' Ħidma Ekonomiku tiegħu. Il-Pajjiżi Kandidati tar-Repubblika tal-Maċedonja ta' Fuq, il-Montenegro, is-Serbja u l-Albanija 1) , il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.